2 ingeboude sensor wat die afdruk van ’n handpalm, geplaas op ’n skakelaar of dergelike, as herkenningsmiddel gebruik om 'n apparaat te ontsluit, 'n deur te laat oopgaan, en so meer: › Jou gesig sal jou kaartjie wees. Of jou handpalm. Jy veeg hom net oor ’n palmleser en daar gaan jy! (Etienne van Heerden, Die biblioteek aan die einde van die wêreld, 2019). | ENGELS: palm reader
♦ s.nw. | palmplakke | groet of gelukwensing met ’n hand in die lug wat bestaan uit ’n klap van die oop handpalm teen dié van iemand anders.
♦ ww. plak palm | het gepalmplak | iemand groet of gelukwens deur ’n hand (gewoonlik die regterhand) in die lug op te steek en met die oop palm teen die palm van die ander persoon te klap.
› plak ’n palm vat vyf: › Plak ’n palm, groet my! › Plak ’n palm, Roland Schoeman! Die 34-jarige Schoeman het Vrydagaand gewys ouderdom is net ’n nommer, toe hy twee silwermedaljes by Suid-Afrika se Statebond-totaal gevoeg het (Netwerk24, 26 Julie 2014).
pantoniem s.nw. | pantonieme | (taalkunde) woord wat ’n mens gebruik om ’n persoon of ding aan te dui waarvan jy die naam nie ken, kan onthou of op ’n spesifieke tydstip in ’n spesifieke situasie wil gebruik nie: › Dingemalêrie, dinges, giefte-megafter, hoesenaam, katoeter, megafter en megoudie is voorbeelde van pantonieme. | ENGELS: pantonyme
papmasjien s.nw. | papmasjiene | herwonne skeepshouer toegerus met ’n kitsbanktipe-funksionaliteit waaruit ’n ontvanger van ’n elektroniese selfoonkoepon, deur ’n PIN-nommer in te tik, 'n afgemete porsie vitamienverrykte, gaar mieliemeel, gewoonlik met melkpoeier en suiker daarby ingemeng, kan bekom: › ’n Groep meganiese ingenieurs van die Noordwes-Universiteit glo hul nuwe “kitsbank” vir pap kan Suid-Afrikaners se honger teen lae koste stil, ’n gekonkel in die verspreiding van kospakkies uitskakel en boonop die oordrag van die koronavirus tot die minimum beperk. Hulle het die patent vir hulle papmasjien Woensdag geregistreer (Antoinette Slabbert, Rapport, 3 Mei 2020). | ENGELS: porridge machine
pareidolie s.nw. [geen meervoud] soort illusie waarby iemand iets waarneem, en dan skielik, in dit wat waargeneem word, ’n ander voorwerp, patroon of betekenis sien of hoor, soos wanneer ’n mens na ’n wolk of ’n rotsformasie kyk en die vorm daarvan jou aan ’n gesig of ’n ander voorwerp laat dink, of wanneer ’n mens iets hoor en die geluid jou aan ’n ander geluid herinner: › Dis heeltemal moontlik om boodskappe te hoor waar daar nie is nie. Die verskynsel het ’n fênsie naam: pareidolie, wat Wikipedia definieer as “ ’n sielkundige fenomeen waarin die brein op ’n stimulus reageer, gewoonlik ’n beeld of klank, deur ’n bekende patroon waar te neem waar daar nie een is nie. Op dieselfde manier sien ons gesigte in wolke, rotse of op Mars. En dis presies waar die man in die maan vandaan kom (André le Roux, Rapport, 4 November 2018). › In die skildery met ’n kopbeen ontdek die spreker ’n andersoortige lig. Vir haar is dit ’n “studie in verbleiking”, en “in die gewelwe van die skedelslaap” herken sy die kunstenaar se selfportret. Sy wil van hom weet of dit opsetlik was, of per ongeluk, of slegs haar pareidolie – die verskynsel waar ’n bekende beeld of patroon in ’n lewelose objek waargeneem word (Zandra Bezuidenhout, Rapport, 14 Januarie 2018). | ENGELS: pareidolia
pasmaat-app s.nw. | pasmaat-apps | rekenaartoepassing wat mense gebruik om pasmaats te ontmoet met die oog op ’n romantiese verhouding: › Dit was by ’n braai toe hy vir die hoeveelste keer die volgende klaaglied hoor: “Al wat ek soek, is net ’n doodgewoon-ordentlike Afrikaanse pasmaat.” Toe pop daar ’n idee so helder soos Edison se gloeilamp by hom op – ’n Afrikaanse pasmaat-app (Sarie, 29 Julie 2020). | SINONIEM(E): afspraaktoepassing | vlerksleeptoepassing | ENGELS: dating app
p-boek s.nw. | p-boeke | papierboek: › Papierboeke (p-boeke) verkoop steeds baie meer as elektroniese boeke (e-boeke) in Suid-Afrika en elders. Maar tydens inperking, toe niemand 'n voet uit die huis mog sit nie, wat nog van 'n boekwinkel betree, het Suid-Afrikaners 'n bietjie meer met e-boeke begin eksperimenteer. (Vrye Weekblad, 28 Augustus 2020). | ENGELS: p-book
Na die geluid van die klokkie van ’n mikrogolfoond wanneer die gestelde opwarmings- of gaarmaaktyd verstreke is.
2 kolostomiesakkie: › Gister kon ’n mens die poefsakkie sien wat met plastiekbuise aan sy lyf vasgemaak is (Christa Prinsloo, Die Burger, 3 Maart 2010).
pols-oksimeter s.nw. | polsoksimeters | (geneeskunde): › Die Sondag neem my broer Stefaans vir haar ’n pols-oksimeter, ’n klein, goedkoop apparaatjie wat jy oor jou vinger klik wat die suurstofvlakke in jou rooibloedselle meet. (Party mense met die virus het ontstellend lae suurstofvlakke – tog is hul asemhaling steeds relatief normaal en hulle weet nie hulle is in lewensgevaar nie.) (Willemien Brümmer, Netwerk24, 12 Junie 2020). → oksimeter
proksemika s.nw. [geen meervoud] studie van hoe mense die ruimte om hulle ervaar en gebruik, hoe die afstand tussen mense hulle gedrag, kommunikasie en sosiale interaksie beïnvloed: › Daar is ’n groot kulturele komponent verbonde aan hoe gemaklik jy daarmee voel om naby ander mense te wees. Die antropoloog Edward T. Hall het ’n studie gedoen van wat hy die nabyheidsleer (proksemika) noem. Daarmee het hy die verwagtinge van persoonlike ruimte oor die wêreld heen probeer bepaal (Netwerk24, 20 Julie). | SINONIEM(E): nabyheidsleer | ENGELS: proxemics